Blanár, Juraj, poslanec NR SR (2011-05-26):
Vážený pán predseda, milé kolegyne, kolegovia, dovoľte mi, aby som i ja prispel maličkou troškou do tejto diskusie, nie možno do obsahovej stránky, pretože si myslím, že páni poslanci Maďarič a pán poslanec Čaplovič a ďalší veľmi podrobne a plasticky odargumentovali dôsledky prijatej ústavy Maďarskej republiky na Slovenskú republiku. Zahraničná politika, ktorá je reprezentovaná Mikulášom Dzurindom, je naozaj kolenačková, ako som to povedal už pri správe o zahraničnej politike za rok 2010 a som o tom presvedčený aj dnes. A vyjadrenie, ktoré je aj z dielne ministerstva zahraničných vecí, ktoré si osvojila predovšetkým, a to musím podotknúť, vládna koalícia sediaca v zahraničnom výbore, a podčiarkujem, v ktorom opozícia hlasovala proti tomuto uzneseniu, svedčí o tom, že nemá záujem využívať aktívnu preventívnu diplomaciu na to, aby chránila národnoštátne záujmy Slovenska. A naviac, svedčí o tom, že je to aj neúprimné. A chcem vám vysvetliť, prečo je to neúprimné. Ak si dobre všimnete, tak parlamentná tlač, ktorú dostalo vyhlásenie poslancov za SNS, má číslo 371. Parlamentná tlač, ktorú schválila väčšina koaličných poslancov v zahraničnom výbore, má číslo 375. Ale na rokovanie Národnej rady bola predložená opačne. Je v tom úmysel? Ja si myslím, že je. Ale pôjdem ešte ďalej, aký tam bol úmysel. Keď som dostal pozvánku na zasadnutie zahraničného výboru, ešte dva dni predtým som dostal aj program Národnej rady Slovenskej republiky, kde, v programe Národnej rady Slovenskej republiky už bol zaradený bod vyhlásenia zahraničného výboru s parlamentnou tlačou číslo 375, ktorý, prosím pekne, vážení páni poslanci, pani poslankyne, ešte neexistoval, pretože zahraničný výbor ešte len o dva dni mal zasadať. A dokonca ani v programe zahraničného výboru to nebolo uvedené, že sa o tom budeme baviť. Čo si o tom môžeme myslieť? No ja poviem svoje videnie. V prvom rade v tom vidím porušenie rokovacieho poriadku zo strany predsedu Národnej rady. Ako môže zaradiť do programu Národnej rady Slovenskej republiky, poslať nám to všetkým do mailu, vyhlásenie a parlamentnú tlač, ktorá ešte neexistuje? Ja to ináč nemôžem hodnotiť, ako za valcovanie, neskutočné valcovanie tejto koalície, ktorá tu je, demokracie. (Potlesk.) Pretože oni už boli dopredu presvedčení o tom, že toto vyhlásenie v zahraničnom výbore bude schválené. A na základe toho konal aj pán predseda parlamentu. A preto ho zaradil už so sebavedomím do programu dnešnej schôdze. Aká je v tomto úprimnosť? – si kladiem otázku. Bola naozaj úprimná aktivita predstaviteľov zahraničného výboru na čele s pánom Šebejom, ktorý je zástupcom práve tej politickej strany v Národnej rade MOST – HÍD, ktorý má na tomto určite menší záujem ako my všetci ostatní. Aká bola úprimnosť takéto niečo predložiť? Keď vyhlásenie, ktoré pripravila Slovenská národná strana so svojimi poslancami, bolo podané riadnym spôsobom, tak, ako to hovorí rokovací poriadok. No ja si to vysvetľujem zase tak, že poslanci a na čele s pánom ministrom Dzurindom, ktorí sa spamätali, tak rýchlo spytlikovali nejaké vyhlásenie, ktoré je, môžeme povedať a to tu už odznelo, katastrofálne. Je jalové, bezzubé, nijaké a dokonca servilné. Je v tomto úprimnosť? Lebo keby bola úprimnosť niečo prijať, tak by to bolo dávno predtým, možno normálnym návrhom politických strán, ktoré tvoria koalíciu, a podané v súlade s rokovacím poriadkom. A nie tak, ako to bolo urobené v tomto prípade. Taká je pravda, vážené panie poslankyne, páni poslanci, a tomu zodpovedá aj obsah vyhlásenia, ktoré dnes preberáme. A mimochodom ešte taká malá perlička. Všimnite si, náš, ako je aj uvádzaná dnešná rozprava, najskôr sa hovorí o zahraničnom výbore a až potom sa hovorí o vyhlásení poslancov. Ale keď napriek tomu, že poslanci zo SNS to podali normálne, riadne a boli prví, ale aby to znelo dobre. Dokonca minister zahraničných vecí Dzurinda vo včerajšom príhovore manipuloval, z čoho som ho usvedčil aj vo svojej faktickej poznámke, keď klamal. Dokonca nám ďakoval. Ja to tu mám aj uvedené, že zahraničný výbor bol schopný dohody. No, výborne. Koaliční poslanci na čele s predsedom z MOST-u – HÍD boli ochotní sa dohodnúť. Tak to je víťazstvo a gratulujem. Zdá sa, že koalícia sa upevňuje. A preto som ho aj trošku upozornil, že opozícia hlasovala proti. A ešte raz, hlasovala proti. Žiadny zahraničný výbor. Aj keď, samozrejme, rešpektujem, že väčšina je na strane koalície, a z tohto pohľadu demokratický princíp hovorí, že zahraničný výbor prijal. Áno, ale nie unisono, ako to povedal pán minister Dzurinda vo svojom, naozaj, veľmi chabom príhovore, ktorý včera tu mal. Poúčal nás tu o tom, že všetci by sme chceli dobré susedské vzťahy a že to je najdôležitejšie, na čom nám záleží. Azda si nemyslí pán minister, že sme včera len skončili základnú školu. Nie my sme tí, ktorí chceme robiť problémy. On zabudol na to, že tí druhí robia problémy. Vyhlásenia, ktoré tu včera mal pán minister, sú naozaj chabé, a hovoriť o tom, že robíme všetky možné podpory zo strany vlády na podporu našej národnostnej menšiny žijúcej v Maďarskej republike a všetky nástroje, ktoré máme v rukách, využívame. Dokonca podľa hesla takého, že keď vidím Bélu Bugára, som vedľa neho, tvárim sa, že on tu vlastne nie je. To je vlastne politika, ktorú robí Mikuláš Dzurinda, pretože jeho vyhlásenie o dvojakom občianstve bolo, že my nemusíme vôbec nič meniť, keď si maďarská strana aj prijme nejaký zákon o dvojakom občianstve, u nás toto občianstvo neplatí. Výborná politika. Ale pán minister Dzurinda nemá skúsenosti so zahraničnom politikou, aj keď bol predsedom vlády. A toho je dôkazom, pretože keby vedel, že čo je to preventívna diplomacia, tak by sa musel úplne ináč vyjadrovať, ako sa vyjadruje. Na dôvažok tej ochoty, ktorú, mimochodom, prejavil, že si to dá preveriť, ale, keď sedel tu pri schvaľovaní rozpočtu Slovenskej republiky na tento rok a som dával pozmeňujúci návrh, aby sa 99 000 schválilo pre úrad pre zahraničných Slovákov, na to, aby sme mohli dodržať dohodu medzi Maďarskou republikou a Slovenskou republikou v podpore vzdelávania a kultúry, tak to nepodporil. Na druhej strane Maďarská republika schválila vyše 300 mil. forintov. Toto je naozaj ten aktívny prístup, toto je využívanie tých nástrojov, o ktorých hovoril pán minister Dzurinda? Ja si myslím, že nie. Ale nechám to na vašom posúdení. Vážené panie poslankyne, páni poslanci, to, že je nad slnko jasné, čo chystá Maďarská republika, svedčia aj vyjadrenia, ktoré mám v ruke a ktoré dostávajú aj všetci členovia zahraničného výboru, aj koaliční členovia zahraničného výboru. A budem citovať, pretože pán minister povedal, že nie je potrebné robiť unáhlené rozhodnutia, musíme počkať, čo Maďarská republika prijme a tak ďalej. Predseda parlamentu Maďarskej republiky László Kövér sa vyjadril 26. apríla 2011 v krátkom rozhovore pre tlačovú agentúru MTI. Zdôraznil, že „konzultácie o zákone o volebnom práve už prebiehajú“ a v tejto súvislosti vyzdvihol, že „požiadal vedúcich predstaviteľov“, a dobre počúvajte, „maďarských spoločenstiev v Karpatskej kotline, aby uvažovali nad tým, aká forma účasti vo voľbách by bola najoptimálnejšia pre maďarských občanov, ktorí nedisponujú trvalým pobytom na území Maďarska“. Pochybuje niekto o tom, že čo chcú urobiť? Nech sa páči, páni poslanci, ak máte záujem a nestihli ste si to prečítať, mám to k dispozícii aj pre vás. Ďalšie zaujímavé vyjadrenie, ktoré absolútne nespochybniteľne, čo chce Maďarská republika urobiť, je, ktoré urobil pán prezident Pál Schmitt. Pán prezident Pál Schmitt sa pre Kossuth Rádió v relácii vyjadril, že „je prirodzené po tom všetkom, že aj v novej ústave sa objaví zodpovednosť za každého maďarského človeka, pričom ďalším krokom bude prijatie dvojtretinového zákona o udelení volebného práva“. Ešte niekto pochybuje? Pán minister Dzurinda tu momentálne nie je. Ešte niekto pochybuje, že tu niekto chce alebo nechce prijať volebné právo pre tých, ktorí nebudú mať trvalý pobyt na území Maďarskej republiky? Povedal to prezident, ktorý má podporu dvojtretinovej väčšiny Orbánovej administratívy. Ďalšie zaujímavé vyjadrenie, ktoré by som rád citoval. Stretnutie rumunského europoslanca Lászlóa Tőkésa s prezidentom Maďarskej republiky Pálom Schmittom, ktoré sa uskutočnilo 25. marca 2011. Výsledkom bolo, že predseda maďarskej autonómnej rady Karpatskej kotliny László Tőkés, čiže europoslanec a podpredseda Európskeho parlamentu, sa na rokovaní, ktoré sa uskutočnilo v sídle prezidenta Maďarskej republiky Schmitta, zhodli na tom, že aktuálny význam v tejto súvislosti a praktické realizovanie novej maďarskej národnej politiky je jedinou garanciou, je jedinou garanciou zachovania odtrhnutých častí národa žijúcich v susedných štátoch a jeho faktické úplne uznanie autonómie. Nech sa páči, takisto máte k dispozícii. Mohol by som pokračovať ďalej, ale myslím si, že toto sú už dostatočné dôkazy o tom, že Maďarská republika má jasný záujem, čo chce urobiť. Ale kde je naša preventívna diplomacia? Kde je naša aktívna diplomacia? Sebavedomá, nie tá krikľúnska, ktorú sa nám snaží vtlačiť do úst pán minister Dzurinda. To nie je to, čo si on myslí. Vážené panie poslankyne, páni poslanci, ja som spomínal aj to, že sme mali mať stretnutie s maďarským parlamentom. Áno, pomýlil som sa v jednej veci, že to bolo pred rokovaním, pred prijatím ústavy v Maďarsku, malo to byť dvedsiateho siedmeho, ale trvám na tom, že bolo chybou, že predseda zahraničného výboru pán Šebej, ktorý je nominantom strany a poslancom strany MOST – HÍD, zrušil toto rokovanie. Mali sme tam ísť a mali sme diskutovať a dávať otázky maďarským poslancom, ako si to celé predstavujú. Na to sme tu. Nech nikto tu nerozpráva o nejakých zbytočných cestách. Toto sú tie cesty zahraničné, ktoré by sme mali naozaj robiť. Lebo taká diskusia aj bola, pán predseda, na zahraničnom výbore, aby sme eliminovali zbytočné cesty do zahraničia. Toto určite zbytočná nebola. Pôjdeme tam teraz v júni, už je to naplánované, a všetky tie otázky, ktoré máme pripravené, určite položíme poslancom maďarského parlamentu. Vážené panie poslankyne, páni poslanci, toto vyhlásenie, ktoré bolo ušité na poslednú chvíľu ako truc podnik a neúprimné gesto k vyhláseniu, ktoré pripravila Slovenská národná strana, je jalové, je servilné, bezzubé a je super nič hovoriace, ba dokonca, keď ho prijmeme, maďarský parlament na čele s administratívou si to môže vysvetliť, že je vlastne podporné. A budú pokračovať ďalej, pretože my tam berieme na vedomie ústavu. My berieme na vedomie, že bude veľký maďarský národ. My berieme na vedomie, že bude volebné právo pre Maďarov žijúcich za hranicami Maďarskej republiky. No nevysvetlia si to tak, že je to vlastne podporné? Pochybuje niekto o tom? Vážené panie poslankyne, páni poslanci, zvážte dobre, čo urobíte. Ja nebudem za takéto vyhlásenie hlasovať. Podporím určite vyhlásenie SNS, pretože hovorí jasne, čo chceme robiť, ukladá vláde Slovenskej republiky, čo by mala robiť konečne, keďže nie je schopná robiť sama, a predovšetkým minister zahraničných vecí Dzurinda. I keď by som privítal tie pozmeňujúce návrhy, ktoré pripravil za náš poslanecký klub pán poslanec Maďarič, ale, ako už povedal, to vaše stretnutie, ktoré ste zorganizovali, to bola len taká hmla, ktorú ste chceli ukázať, aj toto spojenie rozpravy, že vlastne máte záujem o prijatie nejakého konsenzuálneho vyhlásenia, čo v konečnom dôsledku nie je pravda. Takže, vážené panie poslankyne, zvážte ešte raz, čo urobíte, pretože týmto vyhlásením, ktoré, ak schválite, podporíme maďarskú vládu v tom, čo chce robiť do budúcnosti. Ďakujem za pozornosť. (Potlesk.)